
Με επιτυχία πραγματοποιήθηκε την Τετάρτη 29 Νοεμβρίου 2017 η παρουσίαση και η ακρόαση του θεατρικού  έργου της ηθοποιού  Θάλειας Αργυρίου ΠΑΛΑΜΗΔΗΣ, Το αηδόνι των Μουσών.
Τη συγγραφέα καλωσόρισε στο σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία, προλογίζοντας, επεσήμανε ότι ο Παλαμήδης αποτελεί ένα πρόσωπο σημαντικό για τον Ελληνικό Πολιτισμό που παρέμεινε όμως ξεχασμένο στα βάθη των αιώνων. Όπως ανέφερε, η ποιήτρια Θάλεια Αργυρίου μετά από πολύχρονη έρευνα συνέθεσε την τραγωδία Παλαμήδης, συγκεντρώνοντας στοιχεία από την Αρχαία Ελληνική Γραμματεία.

Στην ηχογράφηση του έργου συμμετείχαν οι ηθοποιοί, Λάμπρος Τσάγκας (Πόντος), Αλέξανδρος Λογοθέτης (Οδυσσέας, Αγγελιαφόρος), Πέτρος Πετράκης (Φρύγας, Οίαξ), Ακίνδυνος Γκίκας (Αγαμέμνων), Κωνσταντίνος Κωνσταντόπουλος (Παλαμήδης), Πάνος Τρουμπουνέλης (Χορός-Αχαιός Στρατιώτης, Ιλιάνα Παζαρζή (Χορός-Ενάλια Κόρη), Θάλεια Αργυρίου (Χορός-Ενάλια Κόρη), Απόστολος Τότσικας (Φωνή εξ ουρανού). Τη μουσική συνέθεσαν ο Δημήτρης Λέκκας και ο Φίλιππος Περιστέρης. Κατά τη διάρκεια της ακρόασης προβάλλονταν φωτογραφίες του Ανδρέα Σχοινά. Την καλλιτεχνική διεύθυνση της εκδήλωσης είχε ο Δημήτρης Παρθένης.
Μετά την ολοκλήρωση της ακρόασης, για το θεατρικό έργο της Θάλειας Αργυρίου μίλησε ο κριτικός θεάτρου και συγγραφέας Λέανδρος Πολενάκης, ο οποίος το χαρακτήρισε ως μία ανάπλαση, αναγέννησης από την τέφρα, κυριολεκτικά, της μορφής του επώνυμου ήρωα η οποία διασώζεται μόνο αποσπασματικά στην αρχαιότερη ελληνική γραμματεία. Όπως είπε χαρακτηριστικά, πρόκειται για ένα σημαντικό βιβλίο, με ωραία χορικά και χαρισματικούς διαλόγους που ψυχαγωγεί και διδάσκει.
Στη συνέχεια ο ηθοποιός Πάνος Τρουμπουνέλης ανέγνωσε σημείωμα του κριτικού θεάτρου και ποιητή κ. Κώστα Γεωργουσόπουλου. Όπως σημείωσε ο κ. Γεωργουσόπουλος, είναι παρήγορο που νέοι άνθρωποι του θεάτρου μας σε μια εποχή που μας κατακλύζει η μεταμοντέρνα χλαπάτσα να καταπιάνονται με θέατρο ποιοτικό, με φόρμες δοκιμασμένες από το αρχαίο τραγικό θέατρο και με προβληματισμό που θέτει τα μεγάλα ανθρώπινα ηθικά ζητούμενα.  Η Θάλεια Αργυρίου, μια συνεπής στην ποιότητα ηθοποιός, μας εκπλήσσει με τον Παλαμήδη της, για την ωριμότητα της τεχνικής, την ποιητική δύναμη και την οικονομία των μέσων, με αποτέλεσμα μια σημαντική προσφορά στο γενναίο ποιητικό μας Θέατρο, από τον Βερναρδάκη και τον Παλαμά έως τον Σικελιανό και τον Μάτσα και την Καρέλλη».

Σε σύντομη παρέμβασή του ο φιλόλογος και συγγραφέας κ.Δημήτριος Ρεντίφης εστιάστηκε στην ουσία της οντότητας και του χαρακτήρα του Παλαμήδη, του ήρωα που συνδυάζει την πράξη με τη σκέψη, τη θεωρία με την πράξη.΄Όπως ανέφερε, συμπερασματικά, η Θάλεια Αργυρίου έκανε μια περιούσια ανασκαφή και από τα σπαράγματα ανέστησε τον Παλαμήδη σε ένα εξαίρετο έργο της ελληνικής δραματογραφίας.
Κατά την αντιφώνησή της, η συγγραφέας αναφέρθηκε στην περιπέτεια του Παλαμήδη και ευχαρίστησε θερμά όλους όσοι υποστήριξαν την έρευνα, τη συγγραφή και έκδοση του βιβλίου της, τους ηθοποιούς που συμμετείχαν αφιλοκερδώς στην ηχογράφησή του έργου της, τους ομιλητές για τις εύστοχες παρατηρήσεις τους, αλλά και όλους τους παρευρισκομένους.

Η εκδήλωση ήταν αφιερωμένη στην «ΠΝΟΗ ΑΓΑΠΗΣ», Σύλλογος Εθελοντών Κοινωνικής και Συναισθηματικής Στήριξης Ανθρώπων με καρκίνο και των Οικογενειών τους, για το άνοιγμα του 2ου Ξενώνα «Ελισάβετ Φωτεινέλλη-Κριτικού» για φιλοξενία ασθενών από την επαρχία και τη νησιωτική Ελλάδα του Νοσοκομείου «Ο ΑΓΙΟΣ ΣΑΒΒΑΣ».

